 [image: image1.png]

	                                                                           Bucureşti, 10.05.2006

                                                                           Nr.  Pl.x – 289/2006


RAPORT

asupra propunerii legislative pentru modificarea articolului 1 din Legea

 nr. 10/2001 privind regimul juridic al unor imobile preluate în mod

 abuziv în perioada 6 martie 1945 – 22 decembrie 1989

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea articolului 1 din Legea nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, trimisă cu adresa  Pl-x 327 din 2 mai 2007, înregistrată sub nr. 31/534 din 3 mai  2007.    

Potrivit prevederilor art. 75 din Constituţia României, republicată, şi ale art.92 alin. (9) pct.2 lit.i), din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din 26 aprilie 2007.

Consiliul Legislativ a avizat negativ propunerea legislativă, conform avizului nr. 1812 din 27 decembrie 2006.

Consiliul Economic şi Social  a avizat negativ iniţiativa legislativă, conform avizului nr.2956 din 11 decembrie 2006.
Guvernul, prin punctul de vedere, transmis prin adresa nr. 140 din 17 ianuarie 2007, nu susţine adoptarea acestei iniţiative legislative. 
Comisia  pentru  administraţie publică, amenajarea teritoriului şi  echilibru ecologic, a avizat negativ, iniţiativa legislativă, conform avizului  nr.26/1629 din 15  mai  2007.
Comisia  pentru  drepturile  omului, culte şi  problemele  minorităţilor  naţionale, a avizat negativ, iniţiativa legislativă, conform avizului  nr.25/308 din     9  mai  2007.
           
Propunerea legislativă supusă dezbaterii are ca obiect de reglementare   modificarea alin.(1) al  art.1 din Legea nr. 10/2001, în sensul exceptării de la aplicarea procedurilor de restituire prevăzute de această lege a unor imobile care au aparţinut cultelor religioase, respectiv lăcaşele de cult, casele parohiale cu terenul aferent acestora şi cimitirele parohiale. 
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 29 mai 2007. La lucrările Comisiei au participat, în calitate de invitaţi, din partea Ministerului  Culturii şi  Cultelor, domnul Adrian Lemeni, secretar  de  stat, iar din partea Autorităţii Naţionale pentru Restituirea Proprietăţilor, doamna  Ana - Maria Valica,  director.
               
În urma examinării propunerii  legislative, a avizelor negative ale  Consiliului  Legislativ şi  Consiliului Economic şi  Social, a punctului de vedere negativ al  Guvernului, precum şi a opiniilor exprimate de către membrii Comisiei şi de către invitaţi, s-a constatat că  nu se justifică introducerea acestei exceptări în cuprinsul alineatului (1)  al articolului 1 din Legea 10/2001 întrucât , la alineatul (2) al articolului 8  din aceiaşi lege, se  prevede în mod expres  că  „ Regimul juridic al imobilelor care au aparţinut cultelor religioase preluate de stat este reglementat prin Ordonanţa de urgenţă a Guvernului nr. 94/2000 privind retrocedarea unor bunuri imobile care au aparţinut cultelor religioase din România, republicată ”.  
De asemenea,  din Exunerea de motive, s-a mai constatat că prin această iniţiativă legislativă se urmăreşte reglementarea regimului juridic al patrimoniului imobiliar aparţinând cultelor ortodox şi greco-catolic prin respectarea principiului proporţionalităţii , situaţie în care intervenţia legislativă putea să vizeze legislaţia care reglementează regimul special de retrocedare al imobilelor care au aparţinut cultelor religioase şi nu Legea nr.10/2001, care are  în vedere restituirea către proprietarii de drept a imobilelor  preluate abuziv de stat, fără instituirea unor criterii discriminatorii.      
Din numărul total de 27 membri ai Comisiei juridice, de disciplină şi imunităţi au participat  la dezbateri 16 deputaţi.
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea articolului 1 din Legea nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989.

În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 
             PREŞEDINTE,                                                         SECRETAR,

             Sergiu ANDON                                                       George BĂEŞU
         Consilier,

 Dumitra Diaconu

